[{"text_idx": "#000005", "text": "Parti pen-blwydd y Saith Seren!"}, {"text_idx": "#000007", "text": "Wel, mae\u2019r Saith Seren wedi bod ar agor ers 11 mlynedd bellach, ac mae\u2019n mynd o nerth i nerth. Ar Ionawr 27, cafodd parti pen-blwydd i\u2019r Saith Seren, yn y Saith Seren, i ddathlu 11 mlynedd ers ei hagor, ac mi roedd hi\u2019n noson arbennig."}, {"text_idx": "#000008", "text": "Mae hi wedi bod yn sleigh-ride ddigon garw i\u2019r fenter gymunedol gydweithredol dros yr 11 mlynedd diwethaf, ac ar un adeg roedd pethau\u2019n edrych yn ddigon llwm wrth i\u2019r ti\u0302m o wirfoddolwyr oedd yn ei chynnal gyhoeddi y bysa hi\u2019n gorfod cau. Ond cafodd ei hachub gan ymgyrch codi arian \u2018cyllid torfol\u2019 ar y funud olaf."}, {"text_idx": "#000009", "text": "Ac mae pethau\u2019n ddigon heriol ar hyn o bryd hefyd, wrth i gostau tanwydd a nwyddau ddringo, gan effeithio ar gostau rhedeg y lle, tra bod costau byw brawychus yn golygu bod y cyhoedd hefo llai o bres i\u2019w wario ar fynychu digwyddiadau a hyd yn oed i fynd allan am beint."}, {"text_idx": "#000010", "text": "Ond fe ddaeth pawb at ei gilydd i ddathlu penblwydd y Saith Seren, ac mi roedd y dafarn yn llawn...yn enwedig wrth y bar!"}, {"text_idx": "#000011", "text": "Roedd hi\u2019n brysur wrth y bar!"}, {"text_idx": "#000012", "text": "Yr adloniant gafodd ei drefnu ar y noson oedd Co\u0302r Meibion Rhosllannerchrugog \u2013 felly un o gorau\u2019r ddinas. A rhaid cyfaddef, dyma\u2019r math o content I\u2019m here for. Rwy\u2019 wrth fy modd hefo corau yn gyffredinol, ac yn enwedig corau meibion... ac ar ben hynny, unrhyw beth sydd o Rosllannerchrugog, sef pentref teulu fy nhad."}, {"text_idx": "#000013", "text": "Ac o, wir yr, mi roedden nhw\u2019n on form y noson honno! Cafodd caneuon Cymraeg eu canu, gan gynnwys \u2018Calon La\u0302n\u2019 gan ein hannog ni i gyd i ymuno a chyd-ganu... ac na, ches i ddim footage o hynny achos roeddwn yn rhy brysur yn canu fy hun!"}, {"text_idx": "#000016", "text": "Ond mi roedd yna rywbeth yn yr aer, fel pe nai bai neb ohonom mo\u2019yn i\u2019r noson ddarfod..."}, {"text_idx": "#000017", "text": "Er bod rhai o\u2019r co\u0302r ac eraill wedi dechrau gadael, roedd rhai wedi aros ar y llwyfan yn siarad ac yn dechrau canu\u2019n ddigymell. Yna, roedd hi fel ton yn llifo trwy\u2019r dafarn, gan ennyn cyd-ganu gan bron pawb oedd yn yr adeilad."}, {"text_idx": "#000021", "text": "Wnaeth yr holl noson fy atgoffa o nosweithiau parti\u0308on cymunedol fy mhlentyndod \u2013 ryw naws o gyfeillgarwch a chymuned, gyda thema\u0302u cyfarwydd, megis raffl (gafodd ei thynnu gan Osian, a\u2019i darllen wedyn gan ei dad, Chris Evans, cadeirydd presennol y Saith Seren."}, {"text_idx": "#000028", "text": "All Joe Ledley a\u2019i daith iaith annog y genhedlaeth nesaf o siaradwyr Cymraeg?"}]